## Pravilnik o načinu i obliku vođenja Registra objekata i leasinga

### NN 24/2007 (5.3.2007.), Pravilnik o načinu i obliku vođenja Registra objekata i leasinga

# HRVATSKA AGENCIJA ZA NADZOR FINANCIJSKIH USLUGA

**900**

Na temelju odredbe članka 52. stavka 7. a u svezi stavka 3. Zakona o leasingu
(»Narodne novine«, broj 135/06) Hrvatska agencija za nadzor financijskih usluga
donijela je na sjednici održanoj 22. veljače 2007. godine

## PRAVILNIK

### O NAČINU I OBLIKU VOĐENJA REGISTRA OBJEKATA LEASINGA

I. OPĆE ODREDBE

Članak 1.

Ovim pravilnikom Hrvatska agencija za nadzor financijskih usluga (dalje u
tekstu: Agencija) propisuje način i oblik vođenja Registra objekata leasinga
(dalje u tekstu: Registar).

Članak 2.

Agencija će podatke iz Registra koji se odnose na detaljno određenje objekta
leasinga i vrijeme trajanja ugovora o leasingu učiniti dostupnima javnosti.
Svatko ima pravo uvida, bez dokazivanja pravnog interesa, u podatke iz stavka 1.
ovog članka, upisane u Registar.

II. NAČIN VOĐENJA REGISTRA OBJEKATA LEASINGA

Članak 3.

Registar se vodi u elektroničkom obliku.

Članak 4.

U Registar se upisuju sljedeći podaci:
1. registarski broj objekta leasinga i datum svakog upisa u Registar,
2. davatelj leasinga,
3. primatelj leasinga,
4. određenje posla leasinga,
5. detaljno određenje objekta leasinga,
6. vrijednost objekta leasinga,
7. iznos pojedine naknade,
8. vrijeme trajanja ugovora o leasingu,
9. datum sklapanja ugovora o leasingu,
10. datum unosa u registar.

*Registarski broj objekta leasinga*
Članak 5.

Registarski broj objekta leasinga dodjeljuje se prilikom upisa u Registar.
Registarski broj objekta leasinga jedinstven je i nepromjenjiv za svaki pojedini
objekt leasinga, a sve nadopune i/ili izmjene koje se odnose na isti objekt
leasinga vode se pod istim dodijeljenim rednim brojem.

*Davatelj leasinga*
Članak 6.

U Registar se upisuju sljedeći podaci o davatelju leasinga: tvrtka, sjedište i
matični broj poreznog subjekta (MBPS) pravne osobe.

*Primatelj leasinga*
Članak 7.

U slučaju da je primatelj leasinga pravna osoba, u Registar se upisuju tvrtka,
sjedište i matični broj subjekta (MBPS) pravne osobe.
U slučaju da je primatelj leasinga fizička osoba, u Registar se upisuju ime i
prezime, datum rođenja i prebivalište fizičke osobe.
U slučaju da je primatelj leasinga obrtnik, u Registar se upisuju tvrtka,
sjedište i porezni broj obrta.
Agencija će s podacima iz ovog članka postupati sukladno odred­bama Zakona o
zaštiti osobnih podataka (»Narodne novine« broj 103/03, 118/06)

*Određenje posla leasinga*
Članak 8.

Kod upisa detaljnog određenja posla u Registar, upisuju se: »FL« kao oznaka za
financijski leasing ili »OL« kao oznaka za operativni leasing.

*Određenje objekta leasinga*
Članak 9.

Kao detaljno određenje objekta leasinga u Registar se upisuju svi podaci od
značaja za određenje objekta leasinga i razlikovanje istog od drugih objekata
leasinga.

*Vrijednost objekta leasinga*
Članak 10.

U Registar se upisuje vrijednost objekta leasinga prema ugovoru o leasingu,
izražene u kunama te ukoliko je ugovorena valutna klauzula i protuvrijednost u
stranoj valuti.

*Iznos pojedine naknade*
Članak 11.

U Registar se upisuje vrsta i iznos pojedine naknade, izražene u kunama te
ukoliko je ugovorena valutna klauzula i protuvrijednost u stranoj valuti.

*Vrijeme trajanja ugovora*
Članak 12.

U Registar se upisuje datum sklapanja ugovora o leasingu i pred­viđeno vrijeme
trajanja ugovora.

III. POSTUPAK UPISA U REGISTAR

Članak 13.

Prijava za upis u Registar podnosi se urednim popunjavanjem elektroničkog
obrasca na internet-stranici Agencije.
Podaci iz prijave unose se u Registar automatski, po potvrdi unosa od strane
osobe ovlaštene za unos podataka.
Po unosu podataka u Registar, izdaje se elektronički generirana potvrda koja je
punovažna bez pečata i potpisa, a elektronički ispis potvrde služi kao dokaz o
izvršenom unosu.

Članak 14.

Ukoliko, u trenutku sklapanja ugovora o leasingu, nisu poznati svi podaci o
detaljnom određenju objekta leasinga, za potrebe unosa u Registar davatelji
leasinga dužni su sve podatke dostaviti u roku od 8 dana od dana isporuke
objekta leasinga.

*Osoba ovlaštena za unos podataka*
Članak 15.

Davatelj leasinga dužan je Agenciji dostaviti ime i prezime i broj osobne
iskaznice jedne ili više osoba ovlaštenih za unos podataka u ime davatelja
leasinga.
Agencija će osobi iz stavka 1. ovoga članka dati ovlasti, podatke i upute
potrebne za pristup i unos podataka u elektronički obrazac.
Ovlasti osobe iz stavka 1. ovoga članka ovlaštene za unos podataka, nisu
prenosive na druge osobe.
Agencija će s podacima iz stavka 1. ovog članka postupati sukladno odredbama
Zakona o zaštiti osobnih podataka.

Članak 16.

Agencija ne odgovara za točnost i istinitost podataka unesenih u Registar i
dostupnih javnosti.

Članak 17.

Danom stupanja na snagu ovoga pravilnika, davatelji leasinga dostavit će podatke
o svim objektima leasinga iz ugovora o leasingu važećih na dan stupanja na snagu
Pravilnika.

VI. TEHNIČKA UPUTA ZA UNOS PODATAKA U REGISTAR

Članak 18.

Tehnička uputa za unos podataka u Registar čini sastavni dio ovoga pravilnika.

VII. PRIJELAZNE I ZAVRŠNE ODREDBE

Članak 19.

Ovaj pravilnik stupa na snagu 8 dana od dana objave u »Narod­nim novinama«, a
primjenjuje se od donošenja Tehničke upute za unos podataka u Registar.

Klasa: 011-02/07-04/17
Urbroj: 01-326-01-07-1
Zagreb, 22. veljače 2007.

Predsjednik Uprave
**Ante Samodol**, v. r.

Pravilnik, NN 24/2007-900
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)